Toy (שיר)

אירוויזיון 2018

לצורך בחירת השיר הישראלי לאירוויזיון 2018, הוקמה ועדה שהורכבה מנציגי טדי יזמות והפקות וכאן תאגיד השידור הישראלי. לוועדה הוגשו כ-150 שירים, מתוכם בחרה הוועדה בחמישה, שהועברו לעיבוד של נטע ברזילי. את אחד השירים שעלו לחמישייה הסופית הגישה מארינה מקסימיליאן.
יממה לפני החשיפה הרשמית של השיר, ב-11 במרץ 2018, הוא דלף לאינטרנט.
תחילה, עלה חשש כי השיר אינו עומד בחוקי תחרות האירויזיון, משום שמוזכרים בו מותגים כמו וונדר וומן, ברבי ופיקאצ'ו, ולכן האיגוד עלול לפסול אותו, אך חשש זה הוסר.
השיר עוסק בהעצמה נשית, כהמשך לקמפיין Me Too. כותב השיר, דורון מדלי, ציין כי "יש פה מסר רציני של להגיד I'm not your toy – אני לא הצעצוע שלך. אתה לא יכול לשחק איתי. המשחקים בינינו בחדר הצעצועים כשהיינו ילדים נגמרו, ואני מתקדמת הלאה".
נטע ביצעה את השיר ב-8 במאי 2018, כשיר השביעי בחצי הגמר הראשון של אירוויזיון 2018, בו קיבלה את מירב הנקודות מהקהל ומהשופטים של המדינות המצביעות, והעפילה לשלב הגמר. בביצועה של נטע באירוויזיון מכשיר הלופר המזוהה עמה הפיק אורות בלבד, ללא צלילים. הופעתה לוותה בשלוש זמרות ליווי, ושולבו בה עשרות בובות מנקי נקו. בגמר האירוויזיון זכתה נטע ברזילי במקום הראשון.

פופולריות וביקורת

לאחר הדלפת השיר הוא דורג בחמישייה הפותחת של סוכנויות ההימורים. מאוחר יותר, כיממה לאחר חשיפת השיר באופן הרשמי, טיפס השיר עד למקום הראשון בדירוג באתרי ההימורים עם מרב הסיכויים לנצח בתחרות. ביום לאחר הזכייה באירוויזיון הושמע השיר 148 פעמים בתחנות רדיו ארציות ואזוריות בישראל וקבע שיא השמעות ישראלי חדש. בנוסף הושמע השיר 256 פעמים בשש מדינות שונות ברחבי אירופה.
הפופולריות של השיר הביאה ליצירה של מחוות רבות וסרטוני תגובה מרחבי העולם וגם לא רק ממדינות אירופה, בהם סרטון שהפך ויראלי ברשת, של נערים ונערות משכונת עוני באוגנדה הרוקדים לצלילי השיר.
השיר הפך לשיר הישראלי הראשון אשר הצליח להיכנס אל מצעד האייטונס של ארצות הברית.
השיר ספג גם ביקורת שלילית, בין השאר בשל אופיו הלא שגרתי. סלבדור סובראל, נציגה של פורטוגל וזוכה באירוויזיון 2017, כינה את השיר נורא. מבקרת באתר Telegraph כינתה את השיר "שיר פופ ביזארי להפליא", אך נתנה לו ציון של 5 מתוך 5. אתר ביקורת המשחקים Kotaku אף טען שהשיר הזוכה הוא השיר הגרוע ביותר שהיה בתחרות בשל התוכן הרדוד וחוסר הרמוניות, אך שיבח את השימוש בטכניקה של לופים. השימוש במושגים מהתרבות היפנית אף הוא ספג ביקורת בטענה שהוא מהווה ניכוס תרבותי (Cultural appropriation). גבריאל בוקובזה טען שהשיר הוא "טקסט כוחני שמחפצן גברים במטרה להשתמש בהם ואף לבזות אותם".
תוכנית סאטירה הולנדית הציגה גרסת חיקוי לשיר בה תוכן השיר הביע ביקורת קשה כלפי מדינת ישראל וכנגד פעילותיה הצבאיות. שיר זה אף כלל מאפיינים אנטישמיים. החיקוי זכה לביקורת שלילית רבה בישראל.
השיר נבחר כשיר השנה במצעד הפזמונים העברי השנתי של רשת כאן גימל לשנת תשע"ח (2018), והגיע למקום השני במצעד השנתי של גלגלצ ואתר ynet.
השיר נכלל במשחק Just Dance 2019 שיצא לחנויות ברחבי העולם בסוף אוקטובר 2018.
באפריל 2019, חשף דורון מדלי, כותב השיר, כי שמו של נשיא ארצות הברית טראמפ, נאמר בשיר במכוון.

טענות להעתקה

במרץ 2018, עוד לפני האירוויזיון, הצביע בן שלו, מבקר המוזיקה של הארץ, על דמיון בין הפזמון ללחן של הלהיט "Seven Nation Army" של הווייט סטרייפס. לאחר הזכייה, התלוננה חברת יוניברסל רקורדס על הפרת זכויות יוצרים. בפברואר 2019 דווח כי ג'ק וייט צורף לרשימת מלחיני השיר במסגרת הסכם בין הצדדים, ויקבל חלק מהתמלוגים.

וידאו קליפ

הקליפ המלא שצולם עבור השיר בוים על ידי קרן חכמה ופורסם במרץ 2018. בקליפ ניתן לראות את ברזילי בסצנות עם רקעים בצבעים שונים (כחול, סגול ואדום), לבושה בבגדים שונים, ומסביבה כמה רקדניות, ביניהן גם שיינה היידי, גל זוסמנוביץ' וסימור דניאל, שהשתתפו בעונה הראשונה של "רק רוצים לרקוד", כאשר האחרונה הגיעה למקום הראשון בתחרות.
הקליפ של השיר בערוץ האירוויזיון הרשמי באתר יוטיוב זכה להצלחה מיידית, ונכון לאוגוסט 2019 עם למעלה מ-120 מיליון צפיות ומעל למיליון לייקים, הקליפ הוא הסרטון הנצפה ביותר בערוץ היוטיוב הרשמי של התחרות האירוויזיון. הקליפ של השיר פורסם גם בערוץ של "כאן" ביוטיוב, ונכון ל-24 במאי עם למעלה מ-38 מיליון צפיות ולמעלה מ-300 אלף לייקים.
בישראל, השידור החי של הגמר באמצעים הדיגיטליים השיר זכה לכ-2 מיליון צפיות, ואילו בטלוויזיה זכה לרייטינג של 48%, שווה ערך ל-1.45 מיליון צופים.